CELEX: 32020D2127
Language: hr
Date: 2020-12-16 00:00:00
Title: Provedbena odluka Komisije (EU) 2020/2127 оd 16. prosinca 2020. o izmjeni Provedbene odluke Komisije (EU) 2019/541 o istovrijednosti pravnog i nadzornog okvira koji se primjenjuje na odobrene burze i priznate tržišne operatere u Singapuru u skladu s Uredbom (EU) br. 600/2014 Europskog parlamenta i Vijeća (Tekst značajan za EGP)

17.12.2020   
               
               
                  HR
               
               
                  Službeni list Europske unije
               
               
                  L 426/65
               
            
         PROVEDBENA ODLUKA KOMISIJE (EU) 2020/2127
         оd 16. prosinca 2020.
         o izmjeni Provedbene odluke Komisije (EU) 2019/541 o istovrijednosti pravnog i nadzornog okvira koji se primjenjuje na odobrene burze i priznate tržišne operatere u Singapuru u skladu s Uredbom (EU) br. 600/2014 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (1), a posebno njezin članak 28. stavak 4.,
         budući da:
         
                     (1)
                  
                  
                     Člankom 28. stavkom 1. Uredbe (EU) br. 600/2014 utvrđuju se mjesta trgovanja na kojima financijske druge ugovorne strane, kako su definirane u članku 2. točki 8. Uredbe (EU) br. 648/2012 Europskog parlamenta i Vijeća (2), i nefinancijske druge ugovorne strane koje ispunjavaju uvjete iz članka 10. stavka 1. točke (b) Uredbe (EU) br. 648/2012 mogu zaključivati transakcije izvedenicama iz razreda izvedenica koje podliježu obvezi trgovanja. Mjesta trgovanja na kojima se takve transakcije mogu zaključivati ograničena su na uređena tržišta, multilateralne trgovinske platforme (MTP), organizirane trgovinske platforme (OTP) i mjesta trgovanja u trećim zemljama koje je Komisija priznala kao mjesta koja podliježu istovrijednim pravnim zahtjevima i učinkovitom nadzoru u toj trećoj zemlji. Relevantna treća zemlja također je obvezna osigurati učinkovit istovrijedan sustav za priznavanje mjesta trgovanja kojima je izdano odobrenje za rad na temelju Direktive 2014/65/EU Europskog parlamenta i Vijeća (3).
                  
               
                     (2)
                  
                  
                     U skladu s člankom 28. stavkom 4. Uredbe (EU) br. 600/2014 Komisija je Provedbenom odlukom (EU) 2019/541 (4) utvrdila da se pravnim i nadzornim okvirom koji se primjenjuje na odobrene burze i priznate tržišne operatere s poslovnim nastanom u Singapuru kojima je odobrenje za rad izdalo Monetarno tijelo Singapura (MAS) osigurava usklađenost s pravno obvezujućim zahtjevima koji su istovrijedni zahtjevima za mjesta trgovanja u Uniji utvrđenima u Direktivi 2014/65/EU, Uredbi (EU) br. 596/2014 Europskog parlamenta i Vijeća (5) i Uredbi (EU) br. 600/2014 te koji podliježu učinkovitom nadzoru i provedbi u Singapuru.
                  
               
                     (3)
                  
                  
                     Popis odobrenih burza i priznatih tržišnih operatera iz Priloga Provedbenoj odluci (EU) 2019/541 može se ažurirati kako bi se, prema potrebi, područje primjene odluke o istovrijednosti iz članka 28. stavka 4. Uredbe (EU) br. 600/2014 proširilo na dodatne odobrene burze i priznate tržišne operatere u Singapuru ili kako bi se određene odobrene burze i priznate tržišne operatere uklonilo s popisa. Komisija može u bilo kojem trenutku provesti posebno preispitivanje ako je zbog relevantnih događaja potrebno ponovno procijeniti istovrijednost utvrđenu tom odlukom. Na temelju zaključaka koji proizlaze iz redovitog ili posebnog preispitivanja, Komisija može u bilo kojem trenutku odlučiti izmijeniti ili staviti izvan snage tu odluku, osobito ako razvoj okolnosti bude utjecao na uvjete na temelju kojih je ta odluka donesena.
                  
               
                     (4)
                  
                  
                     Od donošenja Provedbene odluke (EU) 2019/541 nekoliko dodatnih priznatih tržišnih operatera s poslovnim nastanom u Singapuru dobilo je odobrenje MAS-a za trgovanje izvedenicama koje pripadaju razredu izvedenica koje podliježu obvezi trgovanja. Iz informacija koje je dostavio MAS proizlazi da ti dodatni priznati tržišni operateri ispunjavaju pravno obvezujuće zahtjeve iz Provedbene odluke (EU) 2019/541 koji su utvrđeni kao istovrijedni zahtjevima za mjesta trgovanja u Uniji utvrđenima u Direktivi 2014/65/EU. Komisija stoga smatra primjerenim ažurirati popis odobrenih burza i priznatih tržišnih operatera iz Provedbene odluke (EU) 2019/541, koji bi trebalo izmijeniti kako bi se uključili dodatni priznati tržišni operateri s poslovnim nastanom u Singapuru kojima je MAS izdao odobrenje za rad.
                  
               
                     (5)
                  
                  
                     Mjere predviđene ovom Odlukom u skladu su s mišljenjem Europskog odbora za vrijednosne papire,
                  
               DONIJELA JE OVU ODLUKU:
         
            Članak 1.
            Prilog Provedbenoj odluci (EU) 2019/541 zamjenjuje se tekstom iz Priloga ovoj Odluci.
         
         
            Članak 2.
            Ova Odluka stupa na snagu trećeg dana od dana objave u Službenom listu Europske unije.
         
         
            Sastavljeno u Bruxellesu 16. prosinca 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 173, 12.6.2014., str. 84.
         
         
            (2)  Uredba (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (SL L 201, 27.7.2012., str. 1.).
         
            (3)  Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).
         
            (4)  Provedbena odluka Komisije (EU) 2019/541 оd 1. travnja 2019. o istovrijednosti pravnog i nadzornog okvira koji se primjenjuje na odobrene burze i priznate tržišne operatere u Singapuru u skladu s Uredbom (EU) br. 600/2014 Europskog parlamenta i Vijeća (SL L 93, 2.4.2019., str. 18.).
         
            (5)  Uredba (EU) br. 596/2014 Europskog parlamenta i Vijeća od 16. travnja 2014. o zlouporabi tržišta (Uredba o zlouporabi tržišta) te stavljanju izvan snage Direktive 2003/6/EZ Europskog parlamenta i Vijeća i direktiva Komisije 2003/124/EZ, 2003/125/EZ i 2004/72/EZ (SL L 173, 12.6.2014., str. 1.).
      
      
         
            PRILOG
            Odobrene burze kojima je odobrenje za rad izdalo Monetarno tijelo Singapura i smatraju se istovrijednima mjestima trgovanja kako su definirana u Direktivi 2014/65/EU:
            
                        (1)
                     
                     
                        Asia Pacific Exchange Pte Ltd;
                     
                  
                        (2)
                     
                     
                        ICE Futures Singapore Pte Ltd;
                     
                  
                        (3)
                     
                     
                        Singapore Exchange Derivatives Trading Limited.
                     
                  
               Priznati tržišni operateri kojima je odobrenje za rad izdalo Monetarno tijelo Singapura i smatraju se istovrijednima mjestima trgovanja kako su definirana u Direktivi 2014/65/EU:
            
            
                        (1)
                     
                     
                        Cleartrade Exchange Pte Ltd;
                     
                  
                        (2)
                     
                     
                        Tradition Singapore (Pte) Ltd;
                     
                  
                        (3)
                     
                     
                        BGC Partners (Singapore) Ltd;
                     
                  
                        (4)
                     
                     
                        GFI Group Pte Ltd;
                     
                  
                        (5)
                     
                     
                        ICAP AP (Singapore) Pte Ltd;
                     
                  
                        (6)
                     
                     
                        Tullet Prebon (Singapore) Ltd;
                     
                  
                        (7)
                     
                     
                        Nittan Capital Singapore Pte Ltd;
                     
                  
                        (8)
                     
                     
                        Bloomberg Tradebook Singapore Pte. Ltd.